உள்ளாட்சித் தேர்தலில் மாநிலம் முழுவதும் உள்ள தன்னுடைய ஆதரவாளர்களைக் களம் இறக்கத் திட்டமிட்டிருக்கிறார் டி.டி.வி.தினகரன். கோவை, திருப்பூர், சேலம் உள்ளிட்ட மாநகராட்சிகளில் தினகரன் அணிக்குப் பெரிய செல்வாக்கு எதுவும் இல்லை. டெல்டா மற்றும் தென்மாவட்டங்களில் உள்ள உள்ளாட்சி அமைப்புகளில் தன்னுடைய ஆதிக்கத்தை நிலைநிறுத்த விரும்புகிறார் தினகரன். ஆனால், உள்ளாட்சித் தேர்தலில் தனி சின்னத்தோடு போட்டியிட வேண்டும் என்றால், பதிவு செய்யப்பட்ட அரசியல் கட்சியாக இருக்க வேண்டியது அவசியம். அப்படிப் பதிவு செய்யப்பட்டுள்ள கட்சிகளுக்குத்தான் தனிச் சின்னம் கிடைக்கும் என்பதால், அதற்கான வேலைகளைத் துரிதப்படுத்தினார் டி.டி.வி. ஏற்கெனவே தொடங்கப்பட்ட 'தீந்தமிழன் தினகரன் பேரவை' என்ற பெயரிலேயே உறுப்பினர் சேர்ப்புப் படிவங்களை விநியோகிக்கத் தொடங்கினர் தினகரன் ஆட்கள். இந்த முயற்சியை தங்க.தமிழ்ச்செல்வன் உள்ளிட்ட சில சீனியர் நிர்வாகிகள் ரசிக்கவில்லை. ' அவர் கட்சி தொடங்கினால் நாங்கள் வெளியிலிருந்து ஆதரவு தெரிவிப்போம். நாங்கள் எப்போதும் அ.தி.மு.கதான். சின்னம்மாதான் எங்கள் பொதுச் செயலாளர்' எனப் பதிலளித்தார் தங்க.தமிழ்ச்செல்வன். இதனையடுத்து தன்னுடைய நிலைப்பாட்டை மாற்றிக்கொள்ளும்விதமாக, ‘தனிக்கட்சி தொடங்கும் எண்ணம் இல்லை' எனப் பேட்டியளித்தார்.